Ronnin Ainan häät
Tuoltapa kuuluu jo huuto ja soitto
      Laitilan lahden takaa...
 Seiväs kourassa Kuppilan norossa
      Kurton Ville makaa.

 Kirmulan Otto se liinukkavarsalla
      hurjaa lentoa laskee,
 hopeata suitset on varsan päässä
      ja kellot on heleätä vaskee.

 Kruunussa loistaa Ottonsa rinnalla
      Ronnin ylpeä Aina,
 ei noin raskahat kultakäädyt
      kaikkia niskoja paina...

 Ja pelit ne soivat ja orihit hirnui
      Kuppilan ahdetta alas,
 Kurton Ville se kirosi ja huusi:
      «Missä on, vaimo, sun valas!»

 Seiväs kourassa Kurton Ville,
      ja silmät syöksevät tulta...
 Valkean kätensä Aina se nosti:
      «Ville, Ville kulta...!»

 Seisatti Ville – ja liinukkaorhin
      kaatui kavion alle,
 hurjemmin laski nyt morsiussaatto
      Kirmulan kankahalle.

 Juodaan häitä ja peijaitakin
      viikkoja vimmassa viinan. –
 Sanotaan Ainan laittaneen
      Villelle käärinliinan.